ดอกเบี้ยไม่ลด
หลังจากที่คณะกรรมการนโยบายการเงิน (กนง.) ได้มีมติลดดอกเบี้ยนโยบายลง 0.25% เหลือ 2.50% จาก 2.75% เมื่อปลายเดือน พ.ค.ที่ผ่านมา ก็ยังไม่มีความเคลื่อนไหวจากธนาคารพาณิชย์ที่จะลดดอกเบี้ยตามแต่อย่างใด
10 มิ.ย. 2556

หลังจากที่คณะกรรมการนโยบายการเงิน (กนง.) ได้มีมติลดดอกเบี้ยนโยบายลง 0.25% เหลือ 2.50% จาก 2.75% เมื่อปลายเดือน พ.ค.ที่ผ่านมา ก็ยังไม่มีความเคลื่อนไหวจากธนาคารพาณิชย์ที่จะลดดอกเบี้ยตามแต่อย่างใด
ธนาคารระบุว่า การที่ดอกเบี้ยลดลงไม่ได้ เพราะธนาคารพาณิชย์ของรัฐหลายแห่งยังแข่งขันระดมเงินฝากด้วยการออกแคมเปญเงินฝากดอกเบี้ยพิเศษอยู่ ทำให้ทุกธนาคารต่างพยายามรักษาสภาพคล่องของตัวเอง
สาเหตุที่ธนาคารของรัฐอย่างธนาคารออมสิน ที่จะต้องระดมเงินฝากจำนวนมาก ก็เพราะรับนโยบายของกระทรวงการคลังมาให้เป็นแหล่งเงินกู้ที่สำคัญของรัฐบาล ซึ่งในปีนี้คาดว่าจะกู้เพื่อลงทุนโครงการน้ำ 3.5 แสนล้านบาทก่อน 
สำหรับเงินกู้ 2 ล้านล้านบาท เพื่อฟื้นฟูประเทศตามแผนยุทธศาสตร์ของรัฐบาล คงไม่สามารถกู้ได้ทันในปีนี้ เพราะร่างกฎหมาย พ.ร.บ.กู้เงิน ยังอยู่ในชั้นแปรญัตติของกรรมาธิการ สภาผู้แทนราษฎร ที่มีนายกิตติรัตน์ ณ ระนอง รองนายกฯ และ รมว.คลัง เป็นประธาน
การเป็นผู้กู้รายใหญ่ของรัฐบาล ทำให้ดอกเบี้ยที่ควรจะลดลงได้ของตลาดเงิน เนื่องจากเศรษฐกิจเริ่มมีแนวโน้มจะชะลอตัวอย่างช้าๆ กลายเป็นลดลงช้ากว่าดอกเบี้ยนโยบาย
นอกจากนี้ เมื่อธนาคารจะลดดอกเบี้ยก็จะลดดอกเบี้ยเงินฝากก่อนดอกเบี้ยเงินกู้ เพื่อรักษาอัตราการทำกำไรจากส่วนต่างดอกเบี้ยรับจ่ายเอาไว้ 
อย่างไรก็ดี ในครึ่งปีหลังมีนายแบงก์หลายคนให้ความเห็นว่า อาจจะเห็นดอกเบี้ยเริ่มลดลงหากเศรษฐกิจชะลอตัวจริง เพราะความต้องการลงทุนลดก็ไม่ต้องแข่งระดมเงินฝาก